Вакцинэм ишIуагъэ къэкIо — Адыгэ макъ\nВакцинэм ишIуагъэ къэкIо\nРедактор 01.05.2021 29.04.2021 КЪЭБАРЫКlЭХЭР\nЭпидемиологием изытет нахьышIу хъугъэ нахь мышIэми, коронавирусыр зэкIэкIопагъэу плъытэныр тэрэзэп. Ар хэтрэ цIыфи къыпыхьаным ищынагъо джыри щыI. Мыщ упэшIуе­кIонымкIэ анахь шъхьаIэу щытыр узым им­мунитет фыуиIэныр ары. АщкIэ апэрэ IэпыIэ­гъур прививкэ игъом зыхябгъэлъхьаныр ары.\nКоронавирусым пэшIуекIорэ вакцинэхэр районым къызэ­рэ­IэкIэхьагъэхэм къуаджэм щырыгущыIэхэу Гъонэжьыкъо Рэ­мэзан зэхихыгъ. Ащ ишIуагъэ къызэрэкIощтым игугъу ашIыщтыгъэ. Илъэс зэкIэлъыкIохэм Рэмэзан гриппым пэшIуекIорэ прививкэ заригъэшIыщтыгъэ, ащ къыхэкIэу мы вакцинэми цыхьэ фишIыгъ. Район гупчэу Пэнэ­жьыкъуае дэт сымэджэщым прививкэ зыщашIырэ пунктыр къызэрэщызэIуахыгъэр тигущыIэгъу зэригъэшIагъ.\nСымэджэщым цIыфыбэ къыщызэрэугъоигъагъ. Зыныбжь нахь хэкIотагъэхэри бэу къызэрэкIуагъэхэм Рэмэзан гу лъитагъ. Илъэс зэкIэлъыкIохэм врачэу Iоф зышIэгъэ, зыныбжь илъэс 80-м ехъугъэ Любовь Зинченкэм прививкэ ышIынэу къэкIуагъэу зелъэгъум, зэрэхэмыукъуагъэр тигущыIэгъу къыгурыIуагъ.\nГъонэжьыкъо Рэмэзан къызэриIуагъэмкIэ, вакцинэр къыхалъхьаным ыпэкIэ медицинэм иIофышIэхэм лъыдэкIуаер, гур, тхьабылыр ауплъэкIугъэх. УпчIэ 20 фэдиз къыратыгъ. Сымэджа­гъэмэ, коронавирусыр къеутэ­кIыгъэмэ, е ар къызэузыгъэм гущыIэгъу фэхъугъэмэ, нэмыкI Iофыгъохэми медикхэм защагъэгъозагъ. Ащ нэужым при­вивкэ ашIынэу агъэкIуагъ.\n— ЫпэкIи гриппым пэшIуе­кIорэ прививкэ илъэс къэс зяз­гъэшIыщтыгъэ, — къеIуатэ Рэмэзан. — Ар IэпыIэгъу къы­зэрэсфэхъурэр нафэу зэхэс­шIагъ. Прививкэ къызщысхалъхьэрэм къыщегъэжьагъэу пэтхъу-Iутхъу е грипп къысэутэ­кIыгъэп. Ащ къыхэкIэу мыгъэ къэ­кIогъэ вакцинэми сыгукIэ сыфэхьазырэу сымэджэщым сыкIуагъ. Къысхалъхьэгъэ уцым сигъэсымэджагъэп. Мэфэ 21-рэ зытешIэ нэуж медицинэм иIофышIэхэр телефоным къытеуагъэх. ЯтIонэрэ прививкэм ишIын уахътэ къызэрэсыгъэр сыгу къа­гъэкIыжьыгъ.\nПрививкэм ишIогъэшхо къызэрэкIорэр тигущыIэгъу ышъхьэкIэ ыушэтыгъ. Ащ ишIуагъэкIэ пкъышъолыр лъэшы мэхъу ыкIи узым зэрифэшъуашэу пэу­цу­жьын елъэкIы. Арышъ, пстэуми шъуипсауныгъэ шъуфэсакъ, при­вивкэр зыхяжъугъалъхь.\nПредыдущая МВД по Адыгее напоминает гражданам о порядке действий при обнаружении подозрительных предметов\nСледущая МВД по Адыгее предупреждает об ответственности за продажу алкоголя несовершеннолетним